Twee vermeende rowers doodgeskietArgieffoto Twee persone is doodgeskiet nadat ŉ groep gewapende rowers omstreeks 17:30 op ŉ supermark in die Kranskop-gebied in KwaZulu-Natal toegeslaan het. “Die rowers het die bestuurder met ŉ vuurwapen aangehou. Hulle was swaar gewapen en het ook ŉ klant, wat in die winkel was, geskiet,” het lt.kol. Thulani Zwane, woordvoerder van die polisie, gesê. “Tydens ŉ oor-en-weer-skietery is twee van die verdagtes doodgeskiet.” Die polisie het beslag gelê op twee ongelisensieerde vuurwapens. “Ander verdagtes kon met ŉ onbekende bedrag kontant in twee wegkomvoertuie van die toneel vlug.” Die Kranskop-polisie ondersoek ŉ saak van gewapende roof, poging tot moord en die besit van ŉ ongelisensieerde vuurwapen en ammunisie. Die polisie doen ook ŉ geregtelike doodsondersoek oor die afsterwe van die twee verdagtes. “Naburige polisiestasies staan die Kranskop-polisie by in hul ondersoek na die voortvlugtiges.”